
Szent Akepszimász, József és Etele vértanúk emléke. 
Szent György nagyvértanú liddai templomának fölszentelése és szent testének odavitele.
A hétfő esti alkonyati zsolozsmán
„Uram, tehozzád...” után
5. hang. Minta: Üdvözlégy…
Üdvözlégy, * Szentháromság háromsága, * az erények tisztaságos lakhelye, * az istenfélelemnek lelkünket vidámító, isteni borát ontó kelyhek, * gyógyítások tejét buzogtató emlők, * igazság világosságát ragyogó * és sugarukkal a véghatárokat megvilágosító csillagok, * nagynevű vértanúk, * kik a tudatlanság éjszakáját eloszlattátok, * és mindenkinek elméjét megvilágosítottátok. * Esedezzetek Krisztushoz, *’ hogy adja meg nekünk a nagy irgalmat!
Üdvözlégy, * Szent Akepszimász, * csodálatra méltó Etele és József, * kik isteni tűzzel a helyes istenismeretet hirdettétek, * és a tűzimádók eltévelyedését megsemmisítettétek. * Nyomotokban a nap és a csillagok törvénytelen istentisztelete elhalványult, * és a mágusok esztelensége teljesen összeomlott. * Mindenkor tiszteletreméltó vértanúk, * a Szentháromság bajnokai, * a feláldozott és a világnak nagy irgalmat adó * igazi főpásztornak, Krisztusnak világossága vagytok *’ a tudatlanságban lévők számára.
A rátok * zúdított minden bajt * bátran elviseltétek. * Értelmetlen jószág hátára raktak * és a kínvallatások sokféleségével tettek próbára titeket, * összevagdaltak és botokkal ütlegeltek, * minden bántalmazással emésztettek, * de ti meg nem törtetek * és Istentől el nem pártoltatok. * Azért elnyertétek a győzelem koszorúját * s a vértanúk seregébe kerültetek. * Velük együtt kérjétek *’ lelkünknek a nagy irgalmat!
Önkéntes * felbuzdulással bátran mentél a küzdelembe, * kitartásoddal megdobbantottál minden szívet, * a zsarnokok vakmerőségét megaláztad, * az angyalok ragyogó gyülekezetébe bevonultál, * velük együtt örvendezel és vigadozol, * oltalmazásoddal megmented mindenkor tisztelőidet, * teljesen boldog György vértanú, * s a szegények panaszaitól részvétre gerjedve Krisztushoz esedezel, *’ aki a világnak megadja a nagy irgalmat.
Rajta! * Légy pártfogónk nekünk, * kik szorongások közepette élünk, * és téged magasztalunk! * Könnyítsd a gonosz kísértések terhét, * vedd el azok súlyát, * vigyázz reánk, őrizz és ments meg, Szent György, * elvezetve a hittel Istenhez, * s megtanítva a Teremtő parancsaira, * hogy az ő jósága révén leélve az életet, * mindnyájan elnyerjük az égben az isteni jutalmat, * és magasztaljuk Krisztust, *’ aki a világnak megadja a nagy irgalmat!
A te * kimondhatatlan vértanúságod * valóban nagy és csodálatos dicsőségedet hirdeti, * dicsőséges vértanú! * Mint ragyogó vitéz, bejárod az egész teremtést, * magasztalásra méltó György, * sokféle csodával ékeskedve, * imádságoddal meggyógyítod a betegeket, * és orvoslod a szenvedőket. * Azért hő oltalmazónknak, jótevőnknek, * s a foglyok szabadítójának vallunk téged, teljesen boldog! * Esedezzél Krisztushoz, *’ hogy adja meg lelkünknek a nagy irgalmat!
Dicsőség… 6. hang
Nevedhez méltóan éltél, György vitéz, * mert Krisztus keresztjét válladra vetted, * az ördögi csalárdság által elparlagosodott földet * serény művelés alá fogtad, * és a bálványimádás törzseit kiirtottad, * az igaz hit palántáit elültetted. * A hívőknek a gyógyítás kegyelmét árasztottad az egész földön, * és a Háromság buzgó hirdetője gyanánt tevékenykedsz. * Kérünk téged, könyörögj a világ békességéért *’ és a mi lelkünk üdvösségéért!
Most és… 
Istenszülő, te vagy a valódi szőlővessző, * ki megnövesztetted nekünk az élet gyümölcsét. * Hozzád könyörgünk: * imádd a szent apostolokkal * és minden szenttel együtt az Uralkodót, *’ hogy irgalmazzon a mi lelkünknek!
Előverses sztihirák
4. hang. Minta: Mint a vértanúk…
György bajnok, az angyalok osztályosa, * a vértanúk lakótársa, * a szorongatásban levők mindenkori menedéke, * az élet tengerén való hányódásomban légy megnyugvásom révpartja * és kormányozd életemet, kérlek, * hogy megingathatatlan hittel magasztaljam *’ a te természetfölötti küzdelmeidet.
Elővers: Csodálatos az Isten, Izrael Istene, az ő szentjeiben.
Mikor a tengeren hajózom, * mikor úton járok, * s mikor éjjel alszom, őrizz meg, * és ments meg, mikor fölébredek, * boldogságos Szent György, * és vezess az Úr parancsainak teljesítésére, * hogy az ítélet napján * életem folyamán elkövetett bűneim feloldozását elnyerjem *’ közbenjárásod és oltalmad által.
Elővers: A szentekhez, kik az ő földjén vannak, irányította csodálatosan minden vágyamat.
A hit pajzsával, a kegyelem vértjével, * és a kereszt lándzsájával fölfegyverkezve * az ellenfél előtt legyőzhetetlen lettél, ó Szent György, * és mint Isten bajnoka, * a démonok sokaságát legyőzvén, * az angyalokkal vigadozol, * a téged segélyül hívó népet pedig oltalmazod, *’ megszenteled és megmented.
Dicsőség… 6. hang
Előképszerű nyitánya volt a ti hármasfényű egyetértéseteknek * és a legszentebb Háromságról s a minden lény fölötti Egységről * Krisztusban tett tanúságtételeteknek, ó bajnokok, * a perzsiai tűzben sértetlenül maradt három ifjú. * Mert miként azok a tűzben bátran viselkedtek * és Isten ellen nem vétettek, * azonképpen a haláltól ti sem féltetek, * Krisztus szeretetétől el nem távolodtatok. * S miként őket a megjelent negyedik a lángok között beharmatozta, * titeket Krisztus, ki egyike a Szentháromságnak, * éppen úgy a felüdülés helyére vezetett, * Isten által kiválasztott Akepszimász, József és Etele! *’ Imádkozzatok a mi lelkünkért!
Most és… 
Istennek ismerjük el azt, * aki tőled megtestesült, egyedül Tisztaságos. * Esedezzél hozzá, *’ hogy üdvözítse a mi lelkünket!
.Tropár(ok)
4. hang
A te szent vértanúid, Uram, * az ő szenvedéseikért hervadhatatlan koszorúkat nyertek tőled, Istenünk, * mert a te erődet bírván, * kínzóikat megszégyenítették * és az ördögök tehetetlen vakmerőségeit megtörték. * Az ő imádságaik által *’ üdvözítsd, Jóságos, a mi lelkünket!
Dicsőség...
Mint a hadifoglyok szabadítója, * és a szegények oltalmazója, * betegeknek orvosa, * királyoknak pártfogója, * győzelmes György nagyvértanú, * járj közben Krisztus Istennél, *’ hogy üdvözítse a mi lelkünket!
Most és…
Siessünk buzgón az Istenszülőhöz * mi, bűnösök és lealázottak, * és boruljunk le, bűneinket töredelmesen megbánván, * lelkünk mélyéből kiáltsuk: * „Könyörülj rajtunk és segíts, ó Királynőnk! * Íme, bűneink tengerében mindjárt elveszünk, * ne hagyd védtelenül szolgáidat, *’ mert te vagy a mi egyedüli védelmezőnk!”
